Mikhail Sergeyevich Gorbachov (kwa Kirusi: Михаи́л Серге́евич Горбачёв; amezaliwa 2 Machi 1931) ni mwanasiasa wa Urusi aliyekuwa kiongozi wa nane na wa mwisho wa Umoja wa Kisovyeti. Alikuwa katibu mkuu wa Chama cha Kikomunisti cha Umoja wa Kisovyeti tangu mwaka 1985 hadi 1991. Alikuwa pia mkuu wa nchi kutoka mwaka 1988 hadi 1991, akihudumu kama mwenyekiti wa kamati tendaji ya bunge tangu mwaka 1988 hadi 1989, mwenyekiti wa bunge kuanzia mwaka 1989 hadi 1990, na rais wa Umoja wa Kisovyeti kuanzia mwaka 1990 hadi 1991. Kwa itikadi, alifuata Umarx-Ulenin ingawa mwanzoni mwa miaka ya 1990 alihamia demokrasia ya kijamii. Alizaliwa huko Privolnoye, Stavropol Krai, katika familia ya Kirusi na Kiukraini, wazazi walikuwa wakulima maskini. Maisha yake yalianza chini ya utawala wa Josef Stalin, akiwa kijana alifanya kazi ya ukulima akiwa dereva wa mashine ya kuvuna kwenye mashamba ya kijiji cha ujamaa aina ya kolkhos. Alijiunga na Chama cha Kikomunisti, ambacho wakati huo kilikuwa chama pekee katika Umoja wa Kisovyeti kikafundisha kufuatana na itikadi ya Kimarx-Kilenin. Wakati alipokuwa akisoma katika Chuo Kikuu cha Moscow, alifunga ndoa na mwanafunzi mwenzake Raisa Titarenko mnamo 1953 kabla ya kupata shahada ya sheria mnamo 1955.